WORK จริง ๆ
วิ่งแรลลี่มา 4 วันติดแล้ว หุ้นบริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK โดยคิดเป็นการปรับเพิ่มขึ้นถึง 23.48% นับตั้งแต่วันที่ 28 มิ.ย.62
4 ก.ค. 2562

สำนักข่าวรัชดา
วิ่งแรลลี่มา 4 วันติดแล้ว หุ้นบริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK โดยคิดเป็นการปรับเพิ่มขึ้นถึง 23.48% นับตั้งแต่วันที่ 28 มิ.ย.62
ล่าสุดวานนี้ (4 ก.ค.) ซื้อขายกันคึกคัก ระหว่างวันราคาปรับขึ้นสูงสุด 30.50 บาท ก่อนปิดตลาดที่ 30.50 บาท บวกเพิ่มขึ้น 2.50 บาท หรือคิดเป็นเพิ่มขึ้น 8.93% ด้วยมูลค่าการซื้อขาย 845 ล้านบาท
ว่าแต่เกิดอะไรขึ้นกับ WORK นะ อยู่ ๆ ถึงวิ่งคึกเป็นม้าศึกเช่นนี้..?
ทั้ง ๆ ที่ต้นปีนี้ WORK ออกสตาร์ทไม่ค่อยดีนัก งบไตรมาส 1/62 รายได้และกำไรดรอปไป…
โดยมีกำไรสุทธิ 74.52 ล้านบาท ลดลง 91.08 ล้านบาท หรือ 55% จากช่วงเดียวกันของปีก่อนที่มีกำไรสุทธิ 165.60 ล้านบาท และมีรายได้รวม 733.07 ล้านบาท ลดลง 151.99 ล้านบาท หรือ 17% จากช่วงเดียวกันของปีก่อนที่มีรายได้รวมอยู่ที่ 885.06 ล้านบาท
แต่…ตอนนี้เริ่มเห็นทิศทางที่ชัดเจนมากขึ้นว่า ช่วงครึ่งปีหลัง WORK น่าจะโตแบบติดปีกอีกครั้ง
หลังงัดกลยุทธ์ยกเครื่องผังรายการใหม่เอี่ยม ทำเอาเรตติ้งพุ่งกระฉูด..โฆษณาวิ่งเข้าใส่แบบหัวกระไดไม่แห้ง
ที่เป็นไฮไลท์ต้องยกให้รายการ “10 Fight 10” จับดาราชายมาต่อยมวย ที่กระแสตอบรับดีเกินคาด…
จุดเด่นของรายการนี้ คือ การนำดาราดังที่มีชื่อเสียงมาต่อยมวย ทำให้มีกลุ่มแฟนคลับที่จะติดตามดูรายการ
แถมเป็นรายการที่ดูได้ทั้งหญิงและชาย…ผู้ชายดูศิลปะการต่อสู้แม่ไม้มวยไทย ส่วนผู้หญิงก็ดูซิกแพคดาราชายหล่อ ๆ กันไป
เรียกว่าถูกจริตคนไทยเอามาก ๆ !!
หนุนให้เรตติ้งเพิ่มขึ้นต่อเนื่อง สัปดาห์ล่าสุดมีเรตติ้งอยู่ที่ 3.013 (Nationwide 4+) สูงสุดเป็นประวัติการณ์ตั้งแต่เปิดตัวรายการ
เฉพาะยอดคนดูผ่านเฟซบุ๊กไลฟ์ก็ทะลุ 7 หมื่นวิวไปแล้ว
ถือว่าไม่ธรรมดาจริง ๆ
ได้ข่าวว่า สปอนเซอร์จ่อคิวกันให้พรึบ..
นี่ยังไม่นับรวมรายการใหม่แกะกล่องอีก 10 รายการ ที่จะทยอยลงจอต่อจากนี้ ซึ่งคาดว่าจะได้รับความนิยมไม่แพ้กัน…
นักวิเคราะห์ยกให้ WORK เป็น Top pick ของกลุ่มมีเดีย (สื่อ) คาดกำไรสุทธิในปี 62 อยู่ที่ 440 ล้านบาท เพิ่มขึ้น 27.40% จากปีก่อนประมาณ 345 ล้านบาท แนะนำ “ซื้อ” ราคาเป้าหมาย 36 บาท
แหม๊…สมเป็นช่องของ “เสี่ยตา-ปัญญา นิรันดร์กุล” เจ้าพ่อเกมโชว์จริง ๆ ที่ไม่ว่าจะหยิบจับอะไร ก็ดูจะโดนใจคนไทยไปซะหมด
แต่…อย่าลืมว่าคนไทยมีนิสัยขี้เห่อและเบื่อง่าย…
ดังนั้นรายการที่ดังเป็นพลุแตก ผ่านไปสักระยะหนึ่งกระแสความนิยมจะค่อย ๆ หายไป
เห็นได้ชัดจากรายการ The Mask Singer ที่เคยเป็นรายการทำเงิน เรียกเรตติ้งให้กับช่อง แต่ถึงวันนี้กระแสความนิยมหดหาย…ไม่ปังเหมือนก่อน
เกรงว่ารายการ 10 Fight 10 จะเดินซ้ำรอย The Mask Singer นะสิ…
ยังไงก็เผื่อใจไว้บ้างนะ…เดี๋ยวจะหาว่าไม่เตือน
…อิ อิ อิ…